Groot Marico-plaasmoord: Man gevonnis vir ‘barbaarse daad’Koos en Martie Erasmus. Foto: Verskaf Frank Lesenyego, woordvoerder van die Nasionale Vervolgingesag, het gesê Mogale is skuldig bevind aan moord, roof met verswarende omstandighede, onwettige besit van ŉ vuurwapen en ammunisie, kwaadwillige saakbeskadiging en huisbraak. Mogale en twee makkers het Koos Erasmus (59) en sy vrou, Martie, op 23 Maart 2014 in hul huis op die Sumsaren-wildreservaat, naby Groot Marico, aangeval. Die aanvallers het pangas en ŉ vuurwapen gehad en deur ŉ badkamervenster toegang tot die huis gekry. Martie is met ŉ panga aangeval terwyl Koos doodgeskiet is. Die aanvallers het Martie hierna gedwing om die kluis oop te sluit, voordat hulle haar aan ŉ stoel vasgebind het. Die aanvallers het met R200 000, ŉ skootrekenaar, ŉ 9mm-pistool en die egpaar se Mazda Drifter-bakkie gevlug. Mogale en nog twee verdagtes is op 12 Maart 2015 in hegtenis geneem. Volgens Lesenyego is die ander twee verdagtes egter vrygelaat, aangesien daar nie genoeg bewyse teen hulle was nie. “Mogale is met DNS aan die toneel verbind.” Die hof het in sy uitspraak gesê plaasaanvalle kom gereeld in die Groot Marico-distrik voor en Martie het weens die “barbaarse misdaad” die plaas, waar die egpaar ŉ gastehuis bedryf het, verlaat.